13 Bjale Jehofa a bolela le Moshe a re: 2 “Roma banna gore ba yo hlola naga ya Kanana, e lego naga yeo ke e neago bana ba Isiraele.+ Le rome monna o tee go tšwa molokong o mongwe le o mongwe wa botatagwe, bao yo mongwe le yo mongwe wa bona e lego kgošana+ gare ga bona.” 3 Ka gona Moshe a ba roma a le lešokeng la Parane+ a latela taelo ya Jehofa. Banna bao ka moka e be e le dihlogo tša bana ba Isiraele. 4 Maina a bona šea: Molokong wa Rubeni e be e le Shamua morwa wa Sakuri; 5 molokong wa Simeone e be e le Shafata morwa wa Hori; 6 molokong wa Juda e be e le Kalebe+ morwa wa Jefune; 7 molokong wa Isakara e be e le Igala morwa wa Josefa; 8 molokong wa Efuraime e be e le Hoshea+ morwa wa Nuni; 9 molokong wa Benjamini e be e le Palati morwa wa Rafu; 10 molokong wa Sebulone e be e le Gadiele morwa wa Sodi; 11 molokong wa Josefa+ go ba moloko wa Manase+ e be e le Gaddi morwa wa Susi; 12 molokong wa Dani e be e le Amiele morwa wa Gemali; 13 molokong wa Ashere e be e le Sethuri morwa wa Mikaele; 14 molokong wa Nafutali e be e le Nahabi morwa wa Bofisi; 15 molokong wa Gada e be e le Guwele morwa wa Maki. 16 Ao ke maina a banna bao Moshe a ilego a ba roma go yo hlola naga. Moshe a reela Hoshea morwa wa Nuni leina a re ke Joshua.*+ 17 Ge Moshe a be a ba roma go yo hlola naga ya Kanana, o ile a re go bona: “Rotogang mo le ye Negebe,+ le rotogele dithabeng.+ 18 Le bone gore naga yeo e bjang+ gotee le batho bao ba dulago go yona, le bone ge e ba ba le matla goba ba fokola, ge e ba e le ba sego kae goba e le ba bantši; 19 le bone gore naga yeo ba dulago go yona e bjang, le bone ge e ba e le e botse goba e mpe, le gore metse yeo ba dulago go yona e bjang, le bone ge e ba e le mešaša goba e le ya dibo; 20 le gore naga yeo e nonne goba ga e tšweletše dienywa,+ gore e na le dihlare goba ga di gona. Le beng sebete+ gomme le tle le tše dingwe tša dienywa tša naga yeo.” Sehla seo e be e le sa diterebe tša dithakangwaga.+ 21 Ka gona ba rotoga ba yo hlola naga go tloga ka lešoka la Tsini+ go fihla Rehobo,+ yeo e lego thoko tša ge o tsena Hamathi.+ 22 Ge ba rotogela Negebe,+ ba fihla Heburone.+ Gona moo go be go na le Ahimane, Sheshai le Talamai,+ e lego bana ba Anaki.+ Motse wa Heburone+ o agilwe nywaga e šupago pele ga ge go agwa motse wa Tsoane+ wa Egipita. 23 Ge ba fihla moeding wa mafula wa Eshikolo,+ ba ile ba rema lekala leo le nago le lešihla letee la diterebe.+ Banna ba babedi ba le rwala ka kota, ba ba ba tla le digarenate+ le mago. 24 Lefelo leo la reelwa leina gwa thwe ke moedi wa mafula wa Eshikolo,*+ ka baka la lešihla leo bana ba Isiraele ba le remilego moo. 25 Mafelelong ge matšatši a masomenne+ a fedile ba ile ba boa ba etšwa go hlola naga. 26 Ba sepela ba tla go Moshe le Arone le setšhaba ka moka sa bana ba Isiraele lešokeng la Parane, kua Kadeshe.+ Ba ba begela gotee le setšhaba ka moka kamoo ba sepetšego ka gona gomme ba ba bontšha le dienywa tša naga yeo. 27 Ba begela Moshe ba re: “Re tsene nageng yeo o re romilego go yona gomme ruri e ela maswi le dinose.+ Tše ke dienywa tša yona.+ 28 Eupša therešo ke gore batho bao ba dulago nageng yeo ke ba matla e bile metse ya bona e šireleditšwego ke e megolo kudu;+ le gona re bone bana ba Anaki moo.+ 29 Baamaleke+ ba dula nageng ya Negebe+ gomme Bahethe, Bajebusi+ le Baamore+ ba dula dithabeng. Bakanana+ ba dula kgauswi le lewatle go bapa le Noka ya Jorodane.” 30 Ke moka Kalebe+ a leka go homotša setšhaba gore se theetše Moshe, a re: “A re rotogeng ka go lebanya, gomme re tlo tšea naga yeo, ka gobane re ka e fenya.”+ 31 Eupša banna bao a bego a rotogile le bona ba re: “Re ka se kgone go lwa le ditšhaba tšeo ka gobane ke tše matla go re feta.”+ 32 Ba begela bana ba Isiraele pego e mpe+ ka naga yeo ba bego ba etšwa go e hlola, ba re: “Naga yeo re phatšitšego go yona go e hlola, ke naga yeo e jago badudi ba yona ka moka ya ba fetša; le gona batho ka moka bao re ba bonego gare ga yona ke batho ba botelele bjo bo sa tlwaelegago.+ 33 Gona moo re bone Banefilimi, e lego bana ba Anaki,+ bona bao ba tšwago go Banefilimi; re ile ge re ba bona ra ipona re le bjalo ka ditšie, le bona ge ba re bona ba bona re le bjalo ka ditšie.”+